የሐገራችን የፖለቲካ ምህዳር የሙቀት እና የቅዝቃዜ፤ የጥንካሬ እና የመብረክረክ፤ የመድመቅ እና የመደንገዝ ገጽታ አለው፡፡ ምናልባትም፤ ገና መልኩ በግልጽ መታየት ካልጀመረ የታሪክ ጽንስ ጋር ተጋፍጠን፤ በግራ መጋባት ስሜት ተወጥረን የምንገኝ ሆኖ ሊሰማን ይችላል፡፡ ገና የሚከተለውን ጎዳና በውል ለመለየት የሚያስቸግር የታሪክ ፈረስ ጋልበን እየተጨነቅን ያለ ሆኖ ሊሰማን ይችላል፡፡ ሆኖም ጉዳዩ በሳይንሳዊ የትንታኔ መነጽር ሲታይ አደናጋሪነቱ ይቀንሳል፡፡ ከዚያ በኋላ ጎልቶ የሚወጣው ፈታኝነቱ ብቻ ይሆናል፡፡ በሳይንሳዊ ትንታኔ ችግሩ ከተለየ፤ አደናጋሪነቱ ከተወገደ ችግሩን መጋፈጥ ብቻ ነው፡፡ በትግል የተገኘውን ድል፤ በትግል ለማስቀጠል ቆርጦ መነሳት ነው፡፡